AlexejDobrolubov/national_council_slovak_2010 huggingface dataset:
78. schôdza NR SR - 16.deň - B. popoludní
Dátum: 2023-01-24
Poslanec: Mazurek, Milan (-)
Druh vystúpenia: Vystúpenie s faktickou poznámkou

10. Pani poslankyňa Kolíková, vy máte z ľudí obrovský strach. A ja sa vám ani nedivím. Ľudia vami pohŕdajú. Pohŕdajú každým jedným z vás, ako ste sedeli v tejto odpornej protislovenskej vláde. Teraz ste im vaším pozmeňujúcim návrhom povedali, ste pre nás obyčajný odpad, všetci Slováci. Tak ako ste nás zvolili, nesmiete mať právo nás odvolať. Vy nás zvolíte, nás veľkých pánov zo SaS-ky alebo ZA ĽUDÍ, alebo čo ste boli, a už nikdy viac počas celých štyroch rokoch nebudete môcť urobiť nič preto, aby sme sa z tohto parlamentu pakovali, pretože vy sa považujete za nadľudí, za akúsi zvláštnu formu aristokracie. Vy pohŕdate obyčajnými ľuďmi a tu je to dôkaz priamo na papieri. Čo by vám vadilo, keby mali občania Slovenskej republiky právnu možnosť vás rovnako ako vás zvolili, aj odvolať? Prečo sa ich neustále bojíte? Pretože vy dobre viete, že idete proti ich záujmom. Dobre viete, že výsledok vašej vlády je likvidácia Slovenska, a veľmi dobre viete, že dávate ľuďom dostatočné dôvody na to, aby vás nenávideli a chceli vás odvolať, preto ste prišli s pozmeňujúcim návrhom, aby len sama Národná rada, len 90 poslancov Národnej rady mohlo skrátiť volebné obdobie. Čo to je? Občan, zvoľ nás a potom štyri roky drž hubu a krok?! Štyri roky seď na zadku a nebudeš môcť urobiť nič preto, aby si sa zbavil deštruktívnej vlády, ktorá ti po všetkých stránkach ničí život?! To je postoj SaS?! Ľudí, ktorí hovoria, že sú liberáli?! Naozaj je všetkým demokraticky zmýšľajúcim ľuďom z takýchto návrhov len a len zle.
79. schôdza NR SR - 2.deň - A. dopoludnia
Dátum: 2022-12-09
Poslanec: Mazurek, Milan (-)
Druh vystúpenia: Vystúpenie s faktickou poznámkou

70. Pán Šipoš, vy ste si asi včera povedali pri vystúpení vášho dobrého kamaráta a kolegu Jozefa Pročka, že ho prekonáte alebo že budete používať práve jeho výrazové prostriedky a urobíte zo seba korunovaného hlupáka, tak ako sa to podarilo jemu včera a tak ako to v tejto chvíli predvádza opäť, keď sa hrá, že sa dusí, a ak sa reálne dusí, prosím vás, pomôžte mu, dajte mu nejaké dýchanie z úst do úst alebo neviem, ako to už vyriešite v tom vašom klube. Ale každopádne tieto vaše rozprávky o demokracii, o hodnotách, o nejakých právach, mafii, to už zaujíma naozaj len toho posledného hlupáčika, ktorý ešte neprekukol, kto vy vlastne ste. A to je čoraz menšia a menšia skupina ľudí, ktorá sa už postupne blíži k nule. Pán Šipoš, vy ste príkladom toho najneschopnejšieho politika, ktorý tu kedy bol. Vždy totiž platí jedna zásadná vec. Ak má politik obrovské množstvo mediálneho priestoru, ide to ako jeho výhoda. To znamená, má obrovskú možnosť na sebaprezentáciu a vo volebnom výsledku mu to má pomáhať. Vy máte neobmedzené množstvo politického priestoru, mediálneho priestoru, ste neustále v debatách a ako to s vami dopadlo? Zrušili vás aj v Starej Ľubovni, kde sa vám smejú, aký ste tragéd, nezvolili vás ani za poslanca mestského zastupiteľstva pri tom obrovskom množstve mediálneho priestoru, pretože vy ste ten mediálny priestor využili akurát tak na to, aby ste všetkým ukázali, že vy ste Matovičova podržtaška, mopslík, psíček vycvičený na slovo. Ak chceme vedieť váš názor, pán Šipoš, tak sa pôjdeme opýtať Igora Matoviča, pretože to je skutočný autor týchto vašich rozumových pochodov. A ak budem chcieť vedieť, čo si myslí Michal Šipoš a prečo obhajuje túto vládu, pôjdem sa na jeho názor opýtať Igora Matoviča. Vám nejde o demokraciu, vám nejde o boj proti mafii, vám ide o to, aby si udržali tú poslaneckú pozíciu čo najdlhšie, pretože po týchto voľbách ste skončili ako v Starej Ľubovni, tak aj tu a teraz.
79. schôdza NR SR - 1.deň - B. popoludní
Dátum: 2022-12-08
Poslanec: Mazurek, Milan (-)
Druh vystúpenia: Vystúpenie s faktickou poznámkou

18. Pán Heger, úplne vážne, vzmužte sa! Toto nemalo žiadnu úroveň. Toto plačlivé poetické vyplakávanie o akomsi vykoreňovaní rakoviny zla, koho s tým ešte chcete oklamať? Komu chcete vôbec nahovoriť, že vy túto vládu vediete? Vy ste tu odvolávaný len formálne, pretože skutočnú moc má ten, ktorý sedí o dva miesta vedľa vás napravo. To je ten, ktorý vás riadi, to je ten, ktorý vám celý čas dýchal na krk, to je ten, ktorý celý čas kontroloval, čo vy vlastne poviete. Vy ste bábka, ste biely kôň, nemáte svojprávnosť na to, aby ste mohli hovoriť, že túto vládu riadite, a o tom svedčilo aj vaše vlastné vystúpenie. Vy ste tá rakovina, ktorú treba vykoreniť! Ak už chcete skĺzať k týmto básnickým veršom, ktorými ste chceli opojiť Národnú radu a všetkých obyvateľov Slovenskej republiky, jak vy môžete po tom všetkom, čo ste tu navystrájali, po tom, ako intenzívne zaplavujete Slovensko nelegálnymi imigrantmi, hovoriť, že vám voliči držia palce?! Pán Heger, vy nemáte voličov, žiadni vám neostali! V histórii sa nepodarilo, aby niekto dokázal 93 % občanov presvedčiť o tom, že nemá zastávať nejakú funkciu. To sa podarilo skutočnému šéfovi vašej vlády, s ktorým sa práve teraz rozprávate. (Ruch v sále a zaznievanie gongu.) To sa podarilo Igorovi Matovičovi, presvedčiť Slovákov v 93-precentnej miere, že si nezaslúži žiadnu dôveru. Vy máte zo všetkých strán jasné signály, že máte skončiť. Všetci vám hovoria, že vás už nechcú. Držíte sa zubami-nechtami svojich pozícií, lebo viete, že sa už nikdy v živote nebudú opakovať. Pán Heger, zlyhali ste fatálne na všetkých frontoch, rozbili ste verejné financie, ohrozili všetkých občanov Slovenskej republiky a ťaháte Slovensko dole, takže to najlepšie skutočne mužné, aspoň raz vo vašom živote čo by ste mohli urobiť, nie predávať vodku, je, dať demisiu a ospravedlňovať sa do konca života obyvateľom Slovenskej republiky.
51. schôdza NR SR - 1.deň - B. popoludní
Dátum: 2021-11-23
Poslanec: Majorová Garstková, Jana (OĽANO)
Druh vystúpenia: Vystúpenie s faktickou poznámkou

75. Ďakujem pekne za slovo. Kolega, chcem sa ti aj ja poďakovať za tvoje vystúpenie v rozprave, že si objasnil situáciu, aká je momentálne s týmto zákonom a ako budeme pristupovať pri hlasovaní. Táto novela je reakciou na viaceré problémy v štátnej správe. Na úradoch je v súčasnosti množstvo spoľahlivých zamestnancov. Sú tam, žiaľ, aj takí, ktorí svoju prácu nevykonávajú ani správne, ani svedomito, ani s takým nasadením, ako by sa od nich očakávalo. Novelou predpokladáme zlepšenie prístupu k zamestnanosti pre všetkých kvalitných a kvalifikovaných uchádzačov. Táto novela prináša možnosť uspieť vo výberových konaniach a mať na vybraných pozíciách aj nových, iných odborníkov. Práve novelou zákona o štátnej službe v roku 2017, ktorú smeráci prijali, sa zvýšili nároky na ochranu štátnozamestnaneckých miest, konkrétne zavedením požiadavky zdôvodňovať výmeny a zavedenie služobného hodnotenia výkonu zamestnancov ako dôvodu na prepustenie. To je absurdné, tí ľudia sú tam jednoducho zabetónovaní. Dodnes mnohí robia prieky a naschvály. A presne, ako kolega povedal, sú to ľudia dosadení bývalou vládou, ktorí dodnes pracujú na ich pokyny. Ďakujem.
48. schôdza NR SR - 15.deň - A. dopoludnia
Dátum: 2021-11-12
Poslanec: Majorová Garstková, Jana (OĽANO)
Druh vystúpenia: Vystúpenie s faktickou poznámkou

206. Ďakujem pekne za slovo. Ja vítam tento pozmeňovací návrh, čo sa týka bezplatného dodania testov pre zamestnávateľov. Ja verím, že to bude jedna z možností, ktorá prispeje k bezproblémovému fungovaniu prevádzok a firiem, pretože v mnohých firmách už kvôli chorým zamestnancom cítia výpadky zamestnancov. Som rada, že všetky náklady na testovanie nebudú hodené na plecia jednotlivých firiem. A hlavne verím, že skutočne dôjde k bezproblémovému dodaniu testov pre zamestnávateľov a že budú môcť fungovať, že nebudeme, že jednoducho bude ten priemysel podporený aj touto formou, formou zdravých zamestnancov. Ďakujem pekne.
48. schôdza NR SR - 11.deň - A. dopoludnia
Dátum: 2021-11-05
Poslanec: Majorová Garstková, Jana (OĽANO)
Druh vystúpenia: Vystúpenie s faktickou poznámkou

26. Ďakujem pekne za slovo. Ja sa chcem veľmi pekne poďakovať všetkým kolegom aj z koalície, aj z opozície, za príspevky, ktoré tu tieto dva dni sme počúvali. Mnohé boli vecné. Čo sa týka pána Kuffu, chcem mu povedať, že správy národných parkov fungujú už teraz, akurát sú bez právnej subjektivity. Ja osobne pochádzam z okresu Kežmarok, v ktorom sa nachádza Pieninský národný park a susedí s ním Tatranský národný park. Čiže ráno, keď otvorím okno, tak vidím celú panorámu Tatier. V minulosti som absolvovala množstvo služobných ciest do Poľska, keďže som pracovala v cezhraničnom združení a skutočne mi bolo veľmi ľúto, keď som videla tie desiatky, stovky kamiónov, ktoré vyvážajú naše drevo do Poľska aj z národných parkov. Takže ja osobne dúfam, že sa to do budúcnosti zmení. Ďakujem.
48. schôdza NR SR - 11.deň - A. dopoludnia
Dátum: 2021-11-05
Poslanec: Majorová Garstková, Jana (OĽANO)
Druh vystúpenia: Vystúpenie s faktickou poznámkou

6. Ďakujem pekne za slovo. Milá kolegyňa, chcem sa ti poďakovať za tvoj príspevok a zároveň ti ďakujem aj za poskytnuté informácie, ktoré si tu podala v súvislosti s úbytkom lesa za posledné roky, za posledných dvadsať rokov z lesa ubudlo v priemere 0,46 % lesa ročne, pričom ročná strata lesa v rokoch 2017 až 2020 sa v porovnaní s predošlým časovým obdobím v rokoch 2001 až 2016 v priemere zvýšila približne o 3-tisíc hektárov na 0,57 % ročne. Najvyššia strata lesa, ak, samozrejme, nerátame kalamitný rok 2004, nastala v roku 2018, čo bola strata 17 694 ha. Aj keď v roku 2000 u nás podľa údajov zo satelitov ubudlo podobné percento pokrytia lesa ako u našich susedov, strata lesa bola v priemere takmer dvakrát väčšia v národných parkoch, oproti iným územiam dvojnásobná. O najviac lesa prišiel TANAP a NAPANT, kde do roku 2016 zmizlo 30 %, resp. 16 % plochy. Takže ďakujem ti aj za to, že si pripomenula tieto čísla.
48. schôdza NR SR - 9.deň - B. popoludní
Dátum: 2021-11-03
Poslanec: Majorová Garstková, Jana (OĽANO)
Druh vystúpenia: Vystúpenie s faktickou poznámkou

16. Pán Suja, pri vás som si zvykla, že ste odborník skutočne na slovo vzatý na každú jednu tému, ktorá sa rieši v parlamente. Vyjadrujete sa ku všetkému. Dnes ste sa aj elegantne obliekli, aby ste si dali videjko na svoj fejsbúčik. Vlastne nič iné ani reálne nerobíte. Všetko kritizujete, prekrúcate, urážate kolegu. Vo Svite, ktorý ste spomínali, sa uskutočnilo jedno z odborných stretnutí vedenie environrezortu, zástupcovia pôdohospodárstva sa stretli s ochranármi, lesníkmi, predstaviteľmi samospráv, neštátnymi vlastníkmi lesných pozemkov, mimovládnymi organizáciami a podnikateľmi v cestovnom ruchu. Témou stretnutí bola novela zákona o ochrane prírody a krajiny, ktorá sa pripravuje aj niekoľko mesiacov a chodilo sa kvôli nej do terénu. Činnosť v národných parkoch je podriadená ochrane životného prostredia. V súčasnosti chránené územia nie sú dostatočne chránené. Na druhej strane reforma neznemožní úplne ťažbu dreva, v nižších stupňoch ochrany bude hospodárenie pokračovať. Len by malo byť ohľaduplnejšie k miestnej flóre a faune. Každá jedna pracovná sila bude potrebná. Tiež som sa zúčastnila pracovného stretnutia v Štrbe so zástupcami regionálneho ZMOS pod Tatrami, podľa ktorého v súčasnosti nie je dobrá ani správna dvojkoľajnosť v štátnej správe na území národných parkov. Správa národných parkov a Správa štátnych lesov tento systém správy územia je potrebné zmeniť. Ja osobne som sa roky venovala regionálnemu rozvoju, ktorý je tiež s týmto návrhom zákona prepojený. A vo Svite ste sa pasovali za nejakého zástupca ľudu alebo niečo také. To, čo vy ste tam dorábali, to bola hanba, hanba. A prítomní z vás boli zhrození. A vy si myslíte ešte, aký ste obrovský frajer, ale nie ste. (Potlesk.)
48. schôdza NR SR - 2.deň - B. popoludní
Dátum: 2021-10-20
Poslanec: Majorová Garstková, Jana (OĽANO)
Druh vystúpenia: Vystúpenie v rozprave

260. Vážený pán predsedajúci, vážené poslankyne, vážení poslanci, financovanie základných škôl, stredných škôl a školských zariadení je problém, ktorý ja osobne dlhodobo vívam... vnímam. (Povedané so smiechom.) V meste Kežmarok, odkiaľ pochádzam, sa každoročne vedú búrlivé diskusie na pôde mestského zastupiteľstva práve na túto tému. Najväčším problémom zákona v jeho súčasnej podobe je, že samospráva je povinná neštátnym, teda súkromným a cirkevným zriaďovateľom poskytnúť len 88 % finančných prostriedkov napočítaných na jedného žiaka oproti žiakovi v mestskej škole či škôlke. Konkrétne v meste Kežmarok sa v minulosti, asi do roku 2019, kedy sa prvýkrát podarilo vybojovať podľa mňa spravodlivé financovanie, takýmto spôsobom ukrátili súkromní a cirkevní zriaďovatelia o čiastku v priemere 200-tisíc eur ročne. Tieto peniaze samospráva zapojila do rozpočtu a financovala aktivity, ktoré so vzdelávaním nemali nič spoločné. Druhým problémom je nejednotnosť výpočtu koeficientu a jeho následného použitia, kde taktiež dochádza ku kráteniu finančných zdrojov pre tieto zariadenia zo strany samosprávy. Tento zákon podľa môjho názoru vyrieši nespravodlivosť, ktorá sa deje na rodičoch a deťoch, ktoré navštevujú školy a školské zariadenia u súkromných a cirkevných zriaďovateľov. Všetci platíme rovnaké dane, tak nerozumiem, prečo jedni dostanú príspevok viac a iní menej. Je potrebné si uvedomiť, že toto sú finančné prostriedky na prevádzku a mzdy, a pod pojmom prevádzka ja osobne chápem aj materiálno-technické vybavenie škôl, škôlok, detských klubov, družín a podobne. Všetci predsa chceme, aby naše deti vyrastali v prostredí, v ktorom sa môžu plnohodnotne vzdelávať. Vážené kolegyne, vážení kolegovia, ja vás ako spolupredkladateľka chcem aj touto cestou požiadať o podporu tohto zákona. Ďakujem pekne.
40. schôdza NR SR - 12.deň - B. popoludní
Dátum: 2021-10-06
Poslanec: Majorová Garstková, Jana (OĽANO)
Druh vystúpenia: Vystúpenie s faktickou poznámkou

220. Pán Blanár, vidím, že aj vy ste si osvojili slovo krágľovanie. Rovnako podobne ako pán poslanec Pellegrini, ktorý pred časom povedal, ak toto prejde, tak je to opäť len rozviazanie rúk na politické čistky, toto je zákon na ďalšie krágľovanie nepohodlných štátnych úradníkov. Pevne dúfam, že tieto slová, ktoré ste vy dnes povedali, rovnako ako povedal poslanec Pellegrini, že v prípade, ak sa v nejakej, dúfam, že veľmi ďalekej budúcnosti stanete opäť členmi vlády, že si ich zapamätáte. Ak si tu niekto myslí, že sa idú tu robiť nejaké politické čistky, tak to vôbec nie je pravda. A bol by to prvý zákon, ktorý by šiel na rokovanie po zmene vlády. Prieky tu robia viacerí vedúci, ľudia nie sú aktívni, nie sú efektívni, aby konali v prospech občanov. Je tu však množstvo veľmi múdrych a šikovných zamestnancov, ktorí sa určite nemusia báť o svoje miesta. Ďakujem.
40. schôdza NR SR - 12.deň - B. popoludní
Dátum: 2021-10-06
Poslanec: Majorová Garstková, Jana (OĽANO)
Druh vystúpenia: Vystúpenie s faktickou poznámkou

206. Ďakujem pekne za slovo. Práve novelou zákona o štátnej službe z vašej dielne sa zvýšili nároky na ochranu štátnozamestnaneckých miest. Konkrétne zavedením požiadavky zdôvodňovať výmeny a zavedením služobného hodnotenia výkonu zamestnancov ako dôvodu na prepustenie. V súčasnosti je oveľa väčšie riziko, keď neviete odvolať neschopného zamestnanca, ktorý nielenže nerobí dobre, ale robí chyby a neviete s ním nič robiť, lebo ho musí hodnotiť jeden rok, druhý rok, musí vykazovať nejaké neuspokojivé výsledky x-krát po sebe. Neschopní ľudia na svojich miestach, väčšinou politickí nominanti, ktorí nemajú na tých miestach čo hľadať, inak môže dochádzať k vážnym pochybeniam. Miesto toho, aby ste ho odvolali a spravili výberové konanie, kde príde kvalitnejší a profesionálnejší zamestnanec. Na vedúcich pozíciách musíte mať človeka, ktorý vie odkontrolovať a vie, čo má robiť. Treba oddeliť štátnych úradníkov od politiky. Len, bohužiaľ, SMER si dosadil na vedúce pozície v štáte vlastných ľudí. Potom ste zákon zmenili, aby ste si ich tam mohli zabetónovať. Riadenie práce štátnych zamestnancov a dosahovanie adekvátnych pracovných výsledkov je realizované práve prostredníctvom vedúcich zamestnancov. Vedúci nemôže byť politicky nominant, musí to byť odborník. My sa musíme správať ako dobrí hospodári, odpolitizovať to a dať možnosť profesionálnym zamestnancom. Ďakujem.
40. schôdza NR SR - 10.deň - A. dopoludnia
Dátum: 2021-10-01
Poslanec: Majorová Garstková, Jana (OĽANO)
Druh vystúpenia: Vystúpenie s faktickou poznámkou

93. Pán Blaha je naozaj nepolepšiteľný, presne toto, čo tu predviedol, som čakala. Tretí deň dookola opakuje to isté, len pridáva na teatrálnosti. Už včera, rovnako aj dnes sa vyjadril, že pán špeciálny prokurátor je politický nominant. Aký politický nominant? Potom je aj generálny prokurátor politický nominant, pretože bol tiež rovnako zvolený v parlamente. Pánovi Žilinkovi pán Blaha včera hovoril, že je odborník a uznávaný odborník v oblasti práva. Áno, je, rovnaký odborník a uznávaný odborník v oblasti práva je aj špeciálny prokurátor. Všetci tu chceme odbornosť a zákonnosť, tak ako poslanec Blaha povedal pánovi Žilinkovi, že si chce ctiť zákon, ale toto je hlavný dôvod, prečo ho nenávidia, tak rovnako toto hovorím ja pánovi Lipšicovi, že si ctí zákon a toto je dôvod, prečo ho nenávidia.
40. schôdza NR SR - 5.deň - B. popoludní
Dátum: 2021-09-23
Poslanec: Majorová Garstková, Jana (OĽANO)
Druh vystúpenia: Vystúpenie s faktickou poznámkou

112. Neustále sa vraciame k odvolávaniu ministra vnútra. Za ministrovania Romana Mikulca sa však konečne začali riešiť kauzy, ktorých sa asi niektorí boja. K trestným činom sa priznalo už 26 vplyvných ľudí. 26! Policajti, príslušník SIS, ministerskí úradníci, sudcovia, advokáti, podnikatelia a tak ďalej. Zabíjame tu čas, a to len preto, aby smeráci a hlasosmeráci nástroje demokracie, akými sú parlament a sloboda prejavu, použili na burcovanie vášní ľudí, a tak sa snažili zahmlievať reálny stav veci a strach z odhalenia minulosti. A tu si ešte pekne navzájom tlieskajú. Nenechajte sa, pán minister, ani my sa nenecháme, zastrašiť touto schôdzou! Práve za vlády Roberta Fica a Petra Pellegriniho a ich ministrov vnútra sa urobilo maximum preto, aby ľudia stratili dôveru v právny štát. Teraz je ich cieľom navyše oslabiť aj dôveru v bezpečnostné zložky štátu. Je najvyšší čas ukázať občanom, že všetci sú si pred zákonom rovní.
40. schôdza NR SR - 3.deň - A. dopoludnia
Dátum: 2021-09-21
Poslanec: Majorová Garstková, Jana (OĽANO)
Druh vystúpenia: Vystúpenie s faktickou poznámkou

85. Ďakujem pekne, milí kolegovia, za vaše faktické poznámky. Ja by som možno len chcela pánovi Richterovi podotknúť, že jedným z hlavných cieľov tohto projektu alebo zákona o najmenej rozvinutých okresoch bola práve podpora vytvárania pracovných miest. A pri tých projektoch, ktoré sa realizovali, to vo veľkej miere zlyhávalo. A preto ja verím do budúcna, že sa budú realizovať kvalitné projekty, projekty, ktoré pomôžu rozvoju regiónu a ktoré naozaj vytvoria pracovné miesta, ktoré budú udržateľné aj do budúcnosti. Ďakujem.
34. schôdza NR SR - 2.deň - A. dopoludnia - B. popoludní 1
Dátum: 2021-06-30
Poslanec: Majorová Garstková, Jana (OĽANO)
Druh vystúpenia: Vystúpenie s faktickou poznámkou

80. Ďakujem pekne za slovo. V odôvodnení návrhu na odvolanie je uvedené, že v štáte je chaos a rozvrat, že zúri vojna v bezpečnostných zložkách, že právo a demokracia sa otriasa v základoch a že dlhodobo a systematicky bolo poškodzované zahraničnopolitické meno Slovenska vo svete. S tým by sa dalo súhlasiť, ak by v návrhu bolo uvedené meno odvolávanej osoby, a to konkrétne Robert Fico alebo Peter Pellegrini, a nebol by na ňom dátum 28. jún 2021, ale pár rokov späť. Netreba pripomínať konkrétne kauzy, nakoniec toľko času ani nemám, aby som ich všetky uviedla, ale práve to bolo obdobie, keď boli rozvrátené inštitúcie, justícia, polícia, tajné služby a vlastne celý štát. To bolo obdobie, keď nominanti súkromných osôb z prostredia oligarchie a podsvetia manipulovali spravodlivosť v prospech našich ľudí, keď boli poctiví policajti štvaní a šikanovaní, keď sme utŕžili medzinárodnú hanbu, to bolo obdobie, pozadie ktorého sa teraz konečne odkrýva. Návrh, o ktorom dnes rokujeme, má ale jedno plus. Prehľadne zhromaždil mená ľudí, ktorí sa na rozvrate štátu a demokracie v minulosti podieľali. Mená ľudí, ktorí vnášali a vnášajú do spoločnosti nenávisť a zlo. Mená ako Pellegrini, Fico, Saková, Blanár, Richter, Vážny, Raši majú za ušami na národnej, ale sú tam aj takí, ktorí majú za ušami na regionálnej úrovni. Je úplne pochopiteľný ich strach a táto aktivita a pre mňa je to vlastne ich priznanie a za to im ďakujem.
32. schôdza NR SR - 5.deň - A. dopoludnia
Dátum: 2021-06-24
Poslanec: Majorová Garstková, Jana (OĽANO)
Druh vystúpenia: Vystúpenie s faktickou poznámkou

38. Ďakujem veľmi pekne za slovo. Pán Taraba, nikto nikoho nejde vyšmárať, ako ste to povedali, ak by, pretože tuná sa dáva návrh zákona, kedy bude možné týchto ľudí odvolať. Ja som si robila nejaký prieskum na okresných úradoch. Sú okresné úrady, ktoré napríklad vôbec nechcú nikoho dať o... odvolať, pretože sú spokojní so svojimi zamestnancami. Takže určite nepôjde o žiadne čistky, na to sa môžete spoľahnúť. Pán Faič, páči sa mi, že ste povedali o osobných útokoch. Áno, osobné útoky sa nehodia, lenže u nás je to bežnou praxou, v našom meste, takže preto som to povedala. A čo sa týka môjho odvolania, áno, ja som bola, dôvodom môjho odvolávania bolo, že som poslankyňa mestského zastupiteľstva a vystupujem proti pánovi Ferenčákovi a som jednoducho v tvrdej opozícii, to bol dôvod môjho odvolávania. Žiadna nespokojnosť s mojou prácou, môžte si pozrieť aj zápisnicu z tohto, z tohto dňa. Takže neklamte vy, pán Ferenčák. A ešte možno môžem na to doplniť, že pri, pri tom, ako sa to celé udialo, tak ja som bola v tom čase tehotná, čo je ešte o to väčšia úbohosť, a jednoducho došlo k tomu, že boli zamknuté dvere mne na kancelárii a bola pri tom použitá aj mestská polícia, takže celé to bolo také, také, také úbohé. Takže ďakujem veľmi pekne za slovo.
32. schôdza NR SR - 3.deň - B. popoludní
Dátum: 2021-06-22
Poslanec: Majorová Garstková, Jana (OĽANO)
Druh vystúpenia: Vystúpenie s faktickou poznámkou

33. Ďakujem veľmi pekne za slovo. Táto novela zákona radí medzi nové subjekty územnej spolupráce tie, ktoré vymenovala kolegynka Marcinková aj kolegynka Pivková, na tejto prebiehajúcej schôdzi sme taktiež mali novelu zákona o podpore v najmenej rozvinutých okresoch, prijímateľmi podpory v najmenej rozvinutých okresoch sú taktiež subjekty územnej spolupráce, čiže v rámci najmenej rozvinutých okresov sa tou novelou zákona taktiež rozšíria prijímatelia pomoci. Ďakujem pekne za slovo.
31. schôdza NR SR - 2.deň - B. popoludní
Dátum: 2021-06-16
Poslanec: Majorová Garstková, Jana (OĽANO)
Druh vystúpenia: Vystúpenie s faktickou poznámkou

78. Keď ľudia ako Fico, Pellegrini či vy viníte súčasného ministra vnútra z toho, že nezvláda svoj rezort, je to jasný signál, že to robí dobre. Pán Suja, mám pocit, že vy žijete vo svojom pomýlenom svete. Teším sa, že temná éra, ktorá tu roky rokúce bola, je preč a orgány v činnom, činné v trestnom konaní môžu bez akýchkoľvek politických zásahov odkrývať zločineckú sieť, ktorá presahovala na najvyššie úrovne štátu. Odpovedzte mi, prosím, keď ste taký poctivý, ako tu hovoríte, pretože ja vás vnímam ako dosť agresívneho človeka, vám vôbec nevadí, že v minulosti skorumpovaní politici manipulovali a zneužívali políciu a dokonca ju vydali aj do rúk organizovanému zločinu? Ďakujem.
18. schôdza NR SR - 1.deň - B. popoludní
Dátum: 2020-11-24
Poslanec: Mierna, Anna (OĽANO)
Druh vystúpenia: Vystúpenie s faktickou poznámkou

142. Ďakujem veľmi pekne. Ja chcem povedať, že vlastne tento zákon, ako sme aj hovorili, má obrovský sociálny aspekt a podporíme tým mladé rodiny. Ja som veľmi rada, že aj u nás aj ten pozmeňujúci návrh, tých 20 % bude mať možnosť samospráva o tom rozhodovať, takže veľmi rada podporím tento zákon. A ďakujem aj pani poslankyni Kaveckej.